Hiqmet Demiri

Hiqmet Demiri (15 shtator 1938 – 22 gusht 2018) ishte profesor, inxhinier gjeodet dhe kërkues shkencor shqiptar, me kontribute të rëndësishme në fushën e gjeodezisë dhe inxhinierisë së ndërtimit në Shqipëri. Ai ishte një nga specialistët më të spikatur të gjeneratës së tij në fushat e projektimit dhe studimeve gjeologjiko-gjeodezike, si dhe pedagog për disa dekada në Fakultetin e Inxhinierisë së Ndërtimit në Universitetin e Tiranës.

 Jeta dhe arsimi 
Hiqmet Demiri lindi më 15 shtator 1938 në Tiranë. Arsimin e lartë e përfundoi në vitin 1960 në Fakultetin e Inxhinierisë së Ndërtimit të Universitetit Shtetëror të Tiranës, në degën e gjeodezisë

 Karriera profesionale 
Pas diplomimit, nga viti 1960 deri në vitin 1982, punoi si inxhinier në Sektorin e Gjeodezisë pranë Drejtorisë së Gjeodezisë në Ministrinë e Ndërtimit (Instituti Shtetëror i Projektimit, më vonë i shndërruar në Ndërmarrjen e Gjeologji-Gjeodezisë).

Në vitet 1982–1984 ushtroi detyrën e Kryeinxhinierit në Drejtorinë e Ndërmarrjes së Ndërtimit të Hidrocentralit të Komanit.

Gjatë viteve 1984–1996 punoi në sektorin e gjeodezisë në Institutin Hidrogjeoteknik, ku mbajti poste drejtuese si Kryetar i Zyrës së Kontrollit Teknik dhe drejtues teknik i sektorit të gjeodezisë.

Nga viti 1998 deri pas vitit 2002, Hiqmet Demiri punoi si inxhinier i pavarur dhe i licencuar, duke bashkëpunuar me shumë kompani projektimi e ndërtimi në vend.

 Veprimtaria mësimore 
Nga shtatori i vitit 1968 deri në vitin 2002, dhe më tej si pedagog i jashtëm, ai dha mësim në Fakultetin e Inxhinierisë së Ndërtimit në Universitetin e Tiranës. Gjatë kësaj periudhe përgatiti cikle të gjera leksionesh mbi lëndë të gjeodezisë dhe aplikimeve të saj në ndërtim.

 Anëtarësime profesionale 
Që prej vitit 1985, Hiqmet Demiri ishte anëtar i Këshillit Shkencor të Fakultetit të Inxhinierisë.

Ai ishte gjithashtu anëtar i Shoqatës së Gjeodetëve të Shqipërisë dhe Anëtar Nderi i saj.

Në vitin 1994 u bë anëtar i Shoqatës Shkencore për Mbrojtjen e Ujërave të Ëmbla dhe të Kripura.

 Botime dhe studime shkencore 
Hiqmet Demiri është autor i një numri të konsiderueshëm botimesh dhe studimesh shkencore, përfshirë manuale profesionale dhe artikuj teknikë mbi temat:

•	Metodat e drejtëkëndëshllava dhe rrjetet gjeodezike në ndërtim (1982);

•	Punimet gjeodezike në projektimin e veprave industriale (1974–1981);

•	Studimi i bazamentit gjeodezik për qytetet në shkallën 1:500;

•	Metoda të përcaktimit këndor dhe paralaktik në matjet topogjeodezike;

•	Raporte dhe studime për zbatimin e punimeve në Kombinatin Metalurgjik të Elbasanit dhe Azotikun e Fierit (1968–1975).

Ai ka marrë pjesë gjithashtu në një sërë kumtesash dhe konferencash shkencore në Shqipëri.

 Titujt dhe gradat shkencore 
Në vitet 1978–1982, mbrojti tezën për gradën “Kandidat i Shkencave”, me temë mbi metodat e prospektimit dhe zbatimit të punimeve gjeodezike në veprat industriale.

Në vitin 1993, me vendim të Këshillit të Ministrave nr. 351, i konvertohet grada në “Doktor i Shkencave”.

Më 21 shkurt 1995, nga Komisioni i Kualifikimit Shkencor, i jepet titulli “Mjeshtër Kërkimesh”.

 Trashëgimia dhe vdekja 
Hiqmet Demiri u nda nga jeta më 22 gusht 2018 e la pas 3 fëmijë, Ariana, Endrit dhe Lura

Ai kujtohet nga studentët dhe kolegët për profesionalizmin, modestinë dhe përkushtimin e tij në arsim dhe kërkimin shkencor. Në vitin 2022, “Gazeta Dielli” botoi një artikull për jetën dhe veprën e tij.

 Burime 
•	Gazeta Dielli, “Hiqmet Demiri, profesori mik i studentëve”, 26 korrik 2022.

•	Arkivi i Fakultetit të Inxhinierisë së Ndërtimit, Universiteti i Tiranës.

•	Vendimi i Këshillit të Ministrave nr. 351, datë 30.06.1993.

•	Vendimi i Komisionit të Kualifikimit Shkencor nr. 20, datë 21.02.1995.